དེ་ཡང་ཐེག་ཆེན་གྱི་མདོ་སྔགས་གཉིས་ཀའི་སྐབས་སུ་སངས་འཕགས་ཐམས་ཅད་རྒྱུད་ཅིག་ཏུ་སྒྲུབ་མཁན་དང་རྒྱུད་ཐ་དད་དུ་སྒྲུབ་མཁན་ཡོད་པ་ལས།དང་བོ་ལྟར་ན་སློབ་དཔོན་རིན་པོ་ཆེ་དང་རྗེ་རིན་པོ་ཆེ་ཐུགས་རྒྱུད་གཅིག་ཡིན་པར་སྨོས་མ་དགོས་ལ།གཉིས་པ་ལྟར་ན་ཡང་བཀའ་གདམས་གླེགས་བམ་ལས།སློབ་དཔོན་རིན་པོ་ཆེ་དང་ཨ་ཏི་ཤ་དང་རྗེ་རིན་པོ་ཆེ་གསུམ་བླ་མ་དྲི་མ་མེད་པ་སྟེ་སངས་རྒྱས་སྣང་བ་ཡས་ཀྱི་སྤྲུལ་པ་ཡིན་པར་གསུངས་ཤིང་།བཀའ་ཐང་བསྡུས་པ་ལས།ཨ་ཏི་ཤ་ཡི་སྤྲུལ་པ་བློ་བཟང་གྲགས།།ཅེས་དང་།ཡང་གཞན་དུ་ཁོང་གིས།ང་ཡི་སྤྲུལ་པ་མར་མེ་མཛད་པ་འབྱུང་།།ཞེས་ཁོང་གསུམ་རྒྱུད་གཅིག་ཡིན་པར་གསུངས་སོ།།